6.

A 3., 4. és 5. pontban említett valamennyi uniós és tagállami álláspontot kellő módon össze kell hangolni. a) A 3. pontban említett kérdésekben az elnökség – saját kezdeményezésére vagy a Bizottság vagy valamely tagállam kérésére – az 1. pontban említett ülések előtt és során az illetékes tanácsi munkacsoport keretében koordinációs ülést hívhat össze (amely sürgős esetben elektronikus koordinációt is jelenthet) a tagállamok és a Bizottság számára. Az összehangolt álláspontokat az elnökség, illetve szükség esetén az elnökség vagy a Bizottság által a jelen levő tagállamok egyetértése mellett kijelölt tagállam fejti ki. b) A 4. pontban említett kérdésekben az elnökség – saját kezdeményezésére vagy a Bizottság vagy valamely tagállam kérésére – az 1. pontban említett ülések előtt és során az illetékes tanácsi munkacsoport keretében koordinációs ülést hív össze a tagállamok és a Bizottság számára, a fogyatékossággal foglalkozó magas szintű csoportra való, annak hatáskörén belüli esetleges hivatkozással. Ezekre a koordinációs ülésekre sürgős esetben elektronikus koordináció formájában is sor kerülhet. Az uniós álláspontokat a Bizottság fejti ki. c) A 5. pontban említett kérdésekben az elnökség – saját kezdeményezésére vagy a Bizottság vagy valamely tagállam kérésére – az 1. pontban említett ülések előtt és során az illetékes tanácsi munkacsoport keretében koordinációs ülést hív össze a tagállamok és a Bizottság számára, a fogyatékossággal foglalkozó magas szintű csoportra való, annak hatáskörén belüli esetleges hivatkozással. Ezek a koordinációs ülések sürgős esetben elektronikus koordináció formáját is ölthetik. A Bizottság és a tagállamok az illetékes tanácsi munkacsoport keretében összehívott koordinációs ülések alkalmával döntenek arról, hogy amennyiben az érintett hatáskörök elválaszthatatlanul kapcsolódnak egymáshoz, kinek kell majd az Unió és annak tagállamai nevében a szükséges nyilatkozatokat megtenni. A közös álláspontokat a Bizottság ismerteti, amennyiben az érintett kérdés túlnyomó részben az Unió hatáskörébe tartozik, és a soros elnökség vagy valamelyik tagállam, amennyiben az érintett kérdés túlnyomó részben a tagállamok hatáskörébe tartozik. Az (a, b, c pontokban említett) álláspontok kialakítása érdekében az alábbi szabályok alkalmazandók: i. Brüsszelben, a Tanács illetékes munkacsoportjának keretében, a lehető legkorábban az 1. pontban említett ülések kezdete előtt: az 1. pontban említett ülések napirendjének kézhezvételét követően a Bizottság – a tagállamoknak való továbbítás céljával – megküldi a Tanács Főtitkárságának azon napirendi pontok listáját, amelyekre vonatkozóan nyilatkozattételi szándék áll fenn, jelezve azt is, hogy e nyilatkozatokat a Bizottságnak és/vagy az elnökségnek kell-e majd megtennie; a Tanács Főtitkársága legalább egy héttel a koordinációs ülés előtt körbeküldi a 3. ponthoz kapcsolódóan az elnökségtől, a 4. és 5. ponthoz kapcsolódóan pedig a Bizottságtól a tagállamoknak, illetve a Bizottságnak való továbbítás céljából kapott nyilatkozattervezeteket. A Tanács Főtitkársága biztosítja, hogy a nyilatkozattervezetek a lehető leghamarabb eljussanak az illetékes tanácsi munkacsoportokhoz. ii. Az uniós koordináció helyi szabályainak sérelme nélkül, a helyszínen (New Yorkban vagy Genfben (2)), az 1. pontban említett üléseknek különösen az elején és szükség esetén a végén, valamint szükség esetén az üléssorozat során bármikor összehívható további koordinációs üléseken: amennyiben nem sikerül álláspontot kialakítani, többek között az Unió és tagállamai közötti hatáskörmegosztással kapcsolatos nézeteltérés miatt, az ügyet indokolatlan késedelem nélkül az illetékes tanácsi munkacsoport és/vagy adott esetben más tanácsi szervek elé kell utalni. Amennyiben ezen szervek szintjén sem sikerül megállapodásra jutni, a kérdés az Állandó Képviselők Bizottsága (COREPER) elé kerül. Ugyanakkor amennyiben az illetékes munkacsoport, illetve adott esetben az érintett egyéb tanácsi szervek ülése nem hívható időben össze, az ügyet közvetlenül a COREPER elé utalják, amely az adott kérdésben irányadó uniós szerződésben megállapított szavazási szabályok alapján határoz az álláspontról. iii. Az „illetékes tanácsi munkacsoport”-ot az elnökség határozza meg. Az elnökség arról is megfelelő módon gondoskodik, hogy kellő időben kapcsolatba lépjen minden olyan tanácsi munkacsoporttal, illetve tájékoztassa azon munkacsoportokat, amelyek az adott kérdésben jelentősen érintettek, ideértve az adóügyi munkacsoportot is, amennyiben a kérdés adóügyi vonatkozásokkal is bír. Valamely tagállam vagy a Bizottság kérésére az elnökség az e kódex alapján tárgyalt bármely kérdést vizsgálat céljából a többi jelentősen érintett munkacsoport elé utalhatja.